**დანართი N1**

**ზუგდიდის მუნიციპალიტეტის „მწვანე ბიუჯეტის“ საბჭოს საქმიანობის წესი**

,,მწვანე ბიუჯეტის საბჭო-ს“ შექმნის მიზანია სამოქალაქო ინიციატივის წახალისების გზით ზუგდიდის მუნიციპალიტეტში ეკოლოგიურად სუფთა გარემოს შექმნა, მუნიციპალიტეტში მწვანე პოლიტიკის განსაზღვრისას საზოგადოებრივი ინტერესების გათვალისწინება, ზუგდიდის მუნიციპალიტეტის ტერიტორიაზე რეგისტრირებულ მოქალაქეებისთვის, საინიციატივო ჯგუფებისა და იურიდიულ პირებისათვის შესაძლებლობის შექმნა, თვითონ შეიმუშაონ და განსაზღვრონ კონკრეტულ დასახლებაში თუ უბანში არსებული პრიორიტეტული გამწვანების პროექტები.

**მუხლი 1. ზოგადი დებულებანი**

1. წესი შექმნილია საქართველოს კონსტიტუციის, საქართველოს ორგანული კანონის „ადგილობრივი თვითმმართველობის კოდექსი“ შესაბამისად და განსაზღვრავს ზუგდიდის მუნიციპალიტეტის მერიის **სათათბირო ორგანოს** - „მწვანე ბიუჯეტის“ საბჭოს (შემდგომში „საბჭო“) კომპეტენციას, მისი საქმიანობის წესს, ადგილობრივი თვითმმართველობის ორგანოს საქმიანობის გამჭვირვალობას და ამ პროცესში მოქალაქეთა ჩართულობის უზრუნველყოფის ღონისძიებების განხორციელებას.
2. საბჭო შედგება ზუგდიდის მუნიციპალიტეტის მერიის, საკრებულოსა და არასამთავრობო ორგანიზაციების წარმომადგენლებისა და საჭიროების შემთხვევაში მოწვეული სპეციალისტებისგან.

**მუხლი 2. საბჭოს უფლებამოსილება**

1. საბჭო უფლებამოსილია, „მწვანე ბიუჯეტის“ მომზადების ეტაპზე, განიხილოს ზუგდიდის მუნიციპალიტეტის მერიაშიშემოსული საპროექტო განცხადებები (შემდგომში „პროექტი“), შეამოწმოს განცხადებების სიზუსტე შემდეგი კრიტერიუმების გათვალისწინებით: სამართლებრივი ასპექტები (არის თუ არა მუნიციპალიტეტი უფლებამოსილი განახორციელოს წარმოდგენილი პროექტი), ტექნიკური ასპექტები (რამდენად შესაძლებელია/მიზანშეწონილია პროექტის განხორციელება), ფინანსური ასპექტები (წარმოდგენილი პროექტის სავარაუდო ღირებულების შეფასება), პროექტის განხორციელების ვადები, საბჭო ასევე უფლებამოსილია საჭიროების შემთხვევაში პროექტის განხილვისას მოიწვიოს საპროექტო ინიციატივის ავტორი.
2. საბჭო უფლებამოსილია პროექტის მიმდინარეობისას შეამოწმოს მოქალაქეთა მიერ წარმოდგენილი ინიციატივები (შესაბამისი სამსახურებისა და სპეციალისტების მონაწილოებით) კონკრეტულ დასახლებაში წარმოდგენილი პროექტის განხორციელების თაობაზე, გაეცნოს წარმოდგენილი პროექტის სავარაუდო ხარჯთაღრიცხვას და უზრუნველყოს აღნიშნული პროექტის თანადაფინანსების საკითხის გადაწყვეტა: მუნიციპალიტეტის 95 %-იანი და მოქალაქეთა საინიციატივო ჯგუფის 5%-იანი წილობრივი მონაწილეობით;
3. საბჭო უფლებამოსილია, მუნიციპალიტეტის მიერ წინასწარი შეთანხმებით განსაზღვრული თანხობრივი ოდენობის გათვალისწინებით, შეამოწმოს დაინტერესებული სუბიექტის მიერ წარმოდგენილი პროექტის განხორციელების შესაძლებლობა და მერს წარუდგინოს მოსაზრება, შესაბამისი რეკომენდაციის სახით, პროექტის რეალიზების თაობაზე.
4. საპროექტო წინადადებების წარდგენისა და ვერიფიკაციის ვადებს განსაზღვრავს საბჭო.

**მუხლი 3. საბჭოს სტრუქტურა და საქმიანობის წესი**

* + - 1. საბჭო შედგება საბჭოს წევრთაგან, მათ შორისაა საბჭოს თავმჯდომარე და მოადგილე.
      2. საბჭოს შემადგენლობა განისაზღვრება ზუგდიდის მუნიციპალიტეტის მერის ბრძანებით;
      3. საბჭოს თავმჯდომარე უფლებამოსილია:

ა) უხელმძღვანელოს საბჭოს მუშაობას, მოიწვიოს და გაუძღვეს საბჭოს სხდომებს;

ბ) კოორდინაცია გაუწიოს საბჭოს საქმიანობას;

გ) ხელი მოაწეროს საბჭოს სხდომის ოქმებს;

დ) დაამტკიცოს საბჭოს სხდომაზე განსახილველ საკითხთა ნუსხა და დღის წესრიგი, აკონტროლოს მისი სამუშაო გეგმისა და მიღებული გადაწყვეტილების შესრულება;

ე) შეასრულოს საბჭოს წარმომადგენლობითი ფუნქცია;

ვ) არსებული საჭიროებებიდან გამომდინარე მოიწვიოს საბჭოს სხდომა და საბჭოს სხდომამდე არანაკლებ 2 დღით ადრე აცნობოს აღნიშნულის შესახებ საბჭოს წევრებს და დაინტერესებულ პირებს;

ზ) სხდომა გამოაცხადოს გახსნილად, წარადგინოს დღის წესრიგით განსაზღვრული საკითხები და სხდომა გამოაცხადოს დახურულად;

თ) საბჭოს თავმჯდომარე, ისევე როგორც საბჭოს სხვა წევრები, სარგებლობს კონკრეტული საკითხის განხილვისას ერთი ხმის უფლებით. თანაბარი ხმების შემთხვევაში გადამწყვეტია საბჭოს თავმჯდომარის ხმა;

ი) საბჭოს თავმჯდომარე უფლებამოსილია საბჭოს სხდომაზე მონაწილეობის მიღების მიზნით მოიწვიოს სპეციალისტი, რომელმაც შეიძლება ისარგებლოს სათათბირო ხმის უფლებით.

4.საბჭოს თავმჯდომარის არყოფნის შემთხვევაში მის ფუნქციებს ასრულებს საბჭოს თავმჯდომარის მოადგილე.

5. საბჭოს მდივანი:

ა) ადგენს დღის წესრიგს და დასამტკიცებლად წარუდგენს თავმჯდომარეს;

ბ) ადგენს და ხელს აწერს საბჭოს სხდომის ოქმს.

6. საბჭოს წევრი:

ა) მონაწილეობას იღებს საბჭოს სხდომებში;

ბ) აფიქსირებს პოზიციას დღის წესრიგით გათვალისწინებულ თითოეულ საკითხზე და სარგებლობს ერთი ხმის უფლებით;

7. მოწვეულ სპეციალისტზე ვრცელდება ამ მუხლის მე–6 პუნქტით გათვალისწინებული უფლება – მოვალეობები, გარდა გადამწყვეტი ხმის უფლებით სარგებლობის უფლებისა.

8. საბჭოს წევრს უფლებამოსილება უწყდება:

ა) პირადი განცხადების საფუძველზე;

ბ) დაკისრებული მოვალეობის უხეშად დარღვევის შემთხვევაში;

გ) თუ კანონიერ ძალაში შევიდა სასამართლოს გამამტყუნებელი განაჩენი ან გადაწყვეტილება, რომელიც შეუძლებელს ხდის საბჭოს წევრის მხრიდან მასზე დაკისრებული მოვალეობების შესრულებას;

დ) თუ სასამართლომ აღიარა მხარდაჭერის მიმღებად ან უგზო–უკვლოდ დაკარგულად ან გამოაცხადა გარდაცვლილად;

ე) გარდაიცვალა;

ვ) კანონმდებლობით განსაზღვრული სხვა გარემოებების არსებობისას, რაც შეუძლებელს ხდის საბჭოში წევრის უფლებამოსილების განხორციელებას.

9. საბჭო შეისწავლის და სრული შემადგენლობის უმრავლესობით იღებს გადაწყვეტილებას (ამზადებს დასკვნებს და რეკომენდაციებს).

10. საბჭოში მიღებული გადაწყვეტილებები აღსრულების მიზნით ეგზავნება (წარედგინება) ზუგდიდის მუნიციპალიტეტის მერს.

**მუხლი 4. საბჭოს მუშაობისა და გადაწყვეტილების მიღების წესი**

1. საბჭო იკრიბება არსებული საჭიროებისას, მაგრამ არანაკლებ ერთხელ კალენდარული წლის განმავლობაში. საბჭო შეიძლება შეიკრიბოს საბჭოს თავმჯდომარის ან/და საბჭოს წევრთა 1/3–ის მოთხოვნის შემთხვევაში.

2. საბჭო უფლებამოსილია შეუდგეს მუშაობას თუ მას ესწრება წევრთა სრული შემადგენლობის ნახევარზე მეტი.

3. საბჭოს სხდომის დღის წესრიგი შედგება საბჭოს წევრების წინადადებებისა და მოქალაქეთა მიერ წარმოდგენილი საპროექტო განცხადებების შესაბამისად.

4. მოქალაქეთა საინიციატივო ჯგუფების მიერ წარმოდგენილი საპროექტო წინადადებების თანადაფინანსებაზე გადაწყვეტილების მიღება ხდება ღია კენჭისყრით, საბჭოს წევრები 10 ბალიანი სისტემით აფასებენ თითოეულ პროექტს, სადაც 10 ქულა არის უმაღლესი.

5. თანადაფინანსების საკითხი საბჭოს მიერ მხარდაჭერილად ჩაითვლება იმ პროექტებთან დაკავშირებით, რომლებიც მიიღებენ ყველაზე მაღალ შეფასებებს და რომლის ჯამური ღირებულებაც ტოლი ან ნაკლები იქნება მწვანე ბიუჯეტისათვის დამტკიცებული ასიგნებებისა.

6. თანადაფინანსების გარეშე დარჩენილი პროექტები შეიძლება ხელახალი განხილვის საგანი გახდეს მომდევნო კალენდარულ წელს ან/და მიმდინარე წელს შესრულებული სამუშაოებიდან დარჩენილი ეკონომიების ხარჯზე.

**მუხლი 5. ანგარიშვალდებულება**

1. საბჭო ანგარიშვალდებულია ზუგდიდის მუნიციპალიტეტის საკრებულოს, მერის და მოსახლეობის წინაშე.